送講書吳友直過吳門省兄
作者：方一夔
朝代：宋

paragraphs: 寒城十月交，萬葉風蕭槭。
林幄變浮紅，水鏡湛虛碧。
維時子吳子，驅車欲何適。
千里想蓴羹，去作水鄉客。
我非蓴羹客，海嶠有兄伯。
譬如鵾與鵬，形影困乖隔。
去鄉三十載，如浮家泛宅。
相思不即見，歲歲累行役。
感此歲寒情，高歌慰離析。
看君乘長風，健翮搏水擊。